Sztrájk készül az Ikeánál
A francia Ikea-dolgozók megszállva tartják a székházat, mert irreálisan kevés béremelést kapnának.
Általános sztrájkra szólították fel szombatra az IKEA lakberendezési áruházlánc franciaországi szakszervezetei minden munkatársukat, miután nem vezettek eredményre a vezetéssel folytatott bértárgyalások.

Az alkalmazottak egy része kedd óta megszállva tartja az IKEA Párizstól nyugatra lévő Plaisirben található székházát. Miután csütörtök este is dolguk végezetlenül álltak fel a bértárgyalásokról a vezetők és a munkavállalók képviselői, elképzelhető, hogy szombaton mind a 26 franciaországi áruház zárva marad. Pénteken azonban mindegyik boltban fennakadások nélkül folyt a vásárlók kiszolgálása.

A vezetés az idén csak maximálisan két százalékos béremelésre hajlandó, ebből egy százalékot minden dolgozó megkapna, a másik egy százalék teljesítményhez kötődne. A szakszervezetek azonban négy százalékos általános béremelést követelnek, arra hivatkozva, hogy az IKEA a tavalyi évet 52 millió eurós nyereséggel zárta, és új áruházakat is nyitott. A vezetés elzárkózott a további tárgyalásoktól.

A Franciaországban kilencezer embert foglalkoztató svéd lakberendezési áruházláncnak ez az első jelentős szociális konfliktusa a francia szakszervezetekkel. Hat áruházban már múlt szombaton is sztrájkoltak a dolgozók.
külföld